重过任四辰旦书馆因忆王十六先吉韩十七日昌并于此馆同受书家兄门下今三君皆先后通籍而予独羁迟于此徘徊睹观遂有斯咏
杨子居犹在，黄公垆已非。故人通籍久，游子到家稀。几度移书幌，重来访钓矶。花前低置榻，竹里暗藏扉。绿水围丹灶，青苔绣石畿。时乘争献策，夜读记添衣。北面师卢植，东头坐陆机。回看著书处，唯有暮云飞。
主题：思乡、怀人
情感：愁绪、想家